**Ministru kabineta noteikumu projekta**

**„Noteikumi par valsts nodevu par apraides atļaujas izsniegšanu, apraides atļaujas pamatnosacījumu pārskatīšanu, retranslācijas atļaujas izsniegšanu, ikgadējo nodevu par apraides tiesību īstenošanas uzraudzību un ikgadējo nodevu par retranslācijas atļaujas pārreģistrāciju” sākotnējās ietekmes novērtējuma**

**ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekta „Noteikumi par valsts nodevu par apraides atļaujas izsniegšanu, apraides atļaujas pamatnosacījumu pārskatīšanu, retranslācijas atļaujas izsniegšanu, ikgadējo nodevu par apraides tiesību īstenošanas uzraudzību un ikgadējo nodevu par retranslācijas atļaujas pārreģistrāciju” (turpmāk –Projekts) izstrādes nepieciešamība izriet no grozījumiem Elektronisko plašsaziņas līdzekļu likumā (turpmāk – EPLL), kuru mērķis ir padarīt efektīvāku Nacionālās elektronisko plašsaziņas līdzekļu padomes (turpmāk – NEPLP) īstenoto uzraudzību, sasniegt noteiktus politikas mērķus un arī segt daļu NEPLP izdevumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Tiesiskais regulējums**  Apraides tiesību īstenošanas uzraudzība nereti prasa būtiskus resursus no NEPLP, tai skaitā attiecībā uz pārrobežu televīzijas programmām, kuras Latvijā nav uztveramas. Šobrīd ir paredzēta tikai valsts nodeva par apraides atļaujas izsniegšanu, bet nepastāv ikgadēji maksājumi, kā tas ir virknē citu valstu. Arī attiecībā uz retranslācijas atļauju nepastāv diferencēts valsts nodevas apmērs atkarībā no izplatīto programmu skaita. Esošā kārtība nenodrošina politikas mērķu sasniegšanu, kā arī īstenotās uzraudzības izdevumu segšanu.  Izstrādātie grozījumi EPLL paredz, ka par apraides tiesību īstenošanas uzraudzību maksā ikgadējo valsts nodevu attiecībā uz komerciālo pārrobežu televīzijas programmu vai komerciālo nacionālo televīzijas programmu. Ikgadējā nodevas mērķis ir kompetentās institūcijas uzraudzības funkcijas nodrošināšana un latviešu valodas īpatsvara palielināšana šajās programmās. Paredzot papildu valsts nodevas un nosakot atvieglojumus no tām, būs iespējams sasniegt papildu politikas mērķus.  Pirmkārt, ikgadējā apraides tiesību īstenošanas uzraudzības nodeva ne tikai ļaus segt papildu izdevumus, kas ir būtiski gadījumos, kad NEPLP ir jāveic elektronisko plašsaziņas līdzekļu (turpmāk − EPL) nedēļas raidlaika pārbaude (īpaši pārrobežu televīzijai, kas nav pat Latvijā pieejama un nav latviešu valodā), bet paredzētais izņēmums no tās stimulēs veidot programmas ar lielāku latviešu valodas un tieši raidījumu latviešu valodā īpatsvaru. EPL varēs izvēlēties arī to nedarīt, bet tad EPL nevarēs izmantot atvieglojumu no ikgadējās valsts nodevas. Nebūtu taisnīgi Latvijas nodokļu maksātājiem segt izdevumus par pārrobežo televīzijas uzraudzību, kas bieži vien Latvijas iedzīvotājiem pat nav pieejama.  Otrkārt, valsts nodeva par retranslācijas atļaujas pārreģistrāciju (agrāk bija paredzēta Radio un Televīzijas likumā) ne tikai segs izdevumus par padziļinātākām pārbaudēm jautājumos par to, vai EPL ir programmas īpašnieka atļauja un vai retranslējamās programmas saturs nepārkāpj likumā noteikto, bet arī EPL liks apsvērt, vai nepieciešams retranslēt tik daudz un tieši šādas programmas. Tas veicinās arī godīgāku konkurenci EPL starpā, jo NEPLP varēs efektīvāk nodrošināt kontroli, pārliecinoties par retranslācijas tiesīgumu. Ministru kabineta (turpmāk – MK) noteikumu tekstā iecerēts noteikt virkni atvieglojumu no valsts nodevas, piemēram, ja retranslācija notiek likumā noteiktajos gadījumos vai tiek retranslētas izglītības un kultūras programmas.  Ņemot vērā normatīvajos aktos šobrīd lietoto terminu nekonsekvenci, nepieciešams norādīt, ka retranslācijas atļauju kabeļoperators saņem tikai kā vispārējo atļauju darboties viņam kā EPL, bet katrai individuālai programmai nav vajadzīga šāda atļauja, jo tas būtu pretrunā ar retranslācijas brīvību. Normatīvie akti norāda, ka šādas programmas tiek retranslētas tādā nozīmē, ka tās tiek izplatītas galalietotājiem. Retranslācijas atļauju pārreģistrē, nodevu iekasējot pēc izplatāmo programmu skaita, lai nodrošināto to izplatīšanas tiesīguma uzraudzību. Tā ir vispārējās atļaujas pārreģistrācija, un no šiem noteikumiem neizriet, ka katrai programmai vajadzīga atsevišķa retranslācijas atļauja. Paredzams, ka saistībā ar administratīvo pārkāpumu sodu reformu normatīvajos aktos lietotā terminoloģija tiks sakārtota.  Treškārt, paredzēts ieviest nodevu par izmaiņu izdarīšanu apraides atļaujas pamatnosacījumos, lai rosinātu EPL izvērtēt šādu grozījumu skaita un apjoma lietderību, kā arī pēc iespējas atturētu no pamatnosacījumu maiņas. Līdzīgs regulējums paredzēts arī citās nozarēs.  **Projekta būtība**  Ar izstrādātajiem noteikumiem šobrīd normatīvajos aktos noteiktās nodevas pamatā netiek grozītas, bet iepriekš aprakstīto mērķu sasniegšanai, īpaši – latviešu valodas stiprināšanai, tiek ieviestas šādas nodevas:   1. ikgadējā nodeva par retranslācijas atļaujas pārreģistrāciju; 2. ikgadējā uzraudzības nodeva komerciālajiem nacionālajiem un pārrobežu EPL, paredzot arī izņēmumu programmām, kurās noteikts procents raidlaika ir valsts valodā; 3. valsts nodeva par apraides atļaujas pamatnosacījumu grozīšanu. Paredzēts izņēmums, ja atļaujas pamatnosacījumi ir grozīti, lai nodrošinātu atbilstību likumam un šāds grozījums ir bijis vajadzīgs neatkarīgi no EPL gribas; 4. izpildot 2015.gada 17.decembra grozījumus EPLL, atcelta nodeva par pakalpojuma sniedzēja pēc pieprasījuma reģistrēšanu.   Projekts paredz, ka sabiedriskie un nekomerciālajiem EPL nodevas netiek piemērotas.  Tāpat tiek paredzēts, ka valsts nodevu nav pienākums maksāt, ja attiecīgā programma izpilda noteiktas prasības attiecībā uz valsts valodas īpatsvaru. Tātad vienlaikus tiek paredzētas satura prasības attiecībā uz valsts valodas lietojumu, kas vienādi attiecas uz nacionālo un pārrobežu komerciālo EPL.  Ņemot vērā to, ka daļu no apraides atļaujas pamatnosacījumiem drīkst grozīt, un tas tiek darīts, izstrādātie noteikumi paredz, ka valsts nodeva tiek maksāta ne tikai par apraides atļaujas izsniegšanu, bet arī par apraides atļaujas pamatnosacījumu pārskatīšanu. Proti, gadījumā, ja EPL lūdz veikt izmaiņas izsniegtajā atļaujā, tam ir pienākums maksāt valsts nodevu, lai atturētu EPL veikt biežas izmaiņas atļaujās un segtu izdevumus, kas saistīti ar veicamo pārbaudi par iesniegtajiem grozījumiem atļaujas pamatnosacījumos.  Paredzēts, ka EPL ir pienākums maksāt valsts nodevu palielinātā apmērā, ja tikuši konstatēti normatīvo aktu pārkāpumi attiecībā uz tiesīgumu veikt programmas izplatīšanu. Valsts nodeva nav uzskatāma par sodu (sankciju), līdz ar to nav interpretējama citādi kā vienīgi saistībā ar papildu uzraudzības pasākumu nepieciešamību. Konstatējot normatīvo aktu pārkāpumus, ja EPL ir prettiesiski izplatījis programmu/-as, NEPLP ir jāveic papildus pārbaudes. Ja šāds normatīvo aktu pārkāpums netiktu konstatēts, NEPLP veiktu tikai regulāro pārbaudi. Maksājumu apmērs ir saistīts ar proporcionalitātes principu ņemot vērā administratīvo valsts ieguldījumu tirgus uzraudzībā. Ieviešot atšķirīgu nodevas apmēru tiek veicināts, ka EPL izvēlēsies veikt tādu programmu izplatīšanu, kuru izplatīšana ir atļauta Latvijas Republikas teritorijā, tādējādi paredzot samazinātu valsts nodevu.  MK noteikumos jānosaka ikgadējās valsts nodevas apmērs par apraides tiesību uzraudzību par tādām apraides atļaujām, kas izsniegtas komerciālās nacionālās televīzijas programmas apraidei un komerciālās pārrobežu televīzijas programmas apraidei. Būtiski, ka gan nacionālajai, gan pārrobežu apraidei būtu piemērojami vienādi nosacījumi, proti, valsts nodevas par apraides atļauju divkāršā apmērā. Tādējādi tiks ievērots tiesiskās vienlīdzības princips, kā arī ES nostiprinātā pakalpojumu sniegšanas brīvība, jo gan Latvijas pakalpojumu sniedzējam, gan pārrobežu pakalpojumu sniedzējam, kurš sniedz pakalpojumu Latvijā, tiks piemēroti vienādi nosacījumi.  Vienlaikus no nodevas maksāšanas būtu atbrīvoti EPL, kuru programmā vismaz 51 procents ir latviešu valodā un vismaz 20 procenti ir raidījumi latviešu valodā bez dublēšanas vai ieskaņošanas, bet valsts nodevu samazinātu par 50 procentiem, ja attiecīgais EPL nodrošinātu vismaz 90 procentu raidlaiku valsts valodā neatkarīgi no dublēšanas vai ieskaņošanas.  Attiecībā uz izņēmumiem kabeļoperatoriem, tad tie veidoti tādējādi, lai galvenokārt sasniegtu trīs mērķus. Pirmkārt, neuzliktu pārāk lielu slogu mazajiem uzņēmumiem. Otrkārt, nodrošinātu, ka valsts nodeva nav jāmaksā par obligāti izplatāmajām programmām vai programmām valsts valodā, tai skaitā, veicinot programmu subtitrēšanu. Treškārt, paredzot palielinātu valsts nodevu gadījumos, ja konstatēti normatīvo aktu pārkāpumi attiecībā uz programmu izplatīšanas kārtību. Šāds nosacījums nepārkāpj dubultās sodīšanas principu, jo valsts nodeva nav uzskatāma par sodu (sankciju). Lai mazinātu retranslācijas atļaujas ikgadējās pārreģistrēšanas izmaksas mazajiem kobeļoperatoriem, paredzēts valsts nodevas samazinājums par 50 procentiem tiem operatoriem, kuru gada neto apgrozījums nepārsniedz 500 000 *euro*.  Ņemot vērā šos izņēmumus, noteikumu projekts paredz kārtību, kādā nodrošināt atbrīvojumu no valsts nodevām atbilstību Komisijas 2013.gada 18. decembra Regulai (ES) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam. Atbilstoši anotācijas I.sadaļas 2.punktā minētajam attiecīgie atbrīvojumi no valsts nodevas nomaksas paredzēti noteiktu politikas mērķu – galvenokārt valsts valodas aizsardzības un retranslācijas likumības uzraudzības – nodrošināšanai. Paredzētais valsts atbalsts ir pārredzams, pēc nediskriminējošiem kritērijiem sadalīts un nepieciešams sabiedrībai būtisku jautājumu risināšanai.  Valsts atbalsta noteikumi netiek attiecināti uz šo noteikumu 8.3.apakšpunktu, kas paredz atbrīvojumu no valsts nodevas sakarā ar izmaiņu veikšanu apraides atļaujā, ko paredz normatīvie akti. Šis uzskatāms par izņēmumu no valsts nodevas kā tādu, lai nodrošinātu vienlīdzīgu attieksmi visiem EPL un nolūkā nodrošināt sabiedrisko kārtību, proti, ka valsts ar likumu noteiktas izmaiņas tiek praktiski ieviestas jau izdotajās apraides atļaujās. Nodevas maksāšana par to nesamērīgi varētu ierobežot EPL tiesības un likumīgās intereses, jo viņi nav apraides atļaujas izmaiņu iniciatori, bet izpilda valsts noteiktu prasību, kas paredz veikt izmaiņas apraides atļaujā, kas jau pati par sevi uzskatāma par iejaukšanos apraides atļaujas nosacījumos, kuriem to termiņā parasti nebūtu jāmainās.  **Citu valstu prakses tendences**  Eiropas valstīs kopumā dominē apraides atļaujas (licences) izsniegšanas prakse, par ko ir jāmaksā nodevas. Tikai dažās valstīs praksē ir ieviesta paziņošanas sistēma, kuras ietvaros EPL ir nepieciešams tikai paziņot uzraudzības institūcijām par plānotajām darbībām. Vairumā Eiropas valstu apraides atļaujas ir terminētas. Atļaujas tiek izsniegtas uz laika periodu no pieciem līdz divpadsmit gadiem. Vairumā valstuapraides atļaujas tiek izmantotas kā instrumenti, laiiesaistītu EPL sabiedrības kopējo interešu sasniegšanā un sociālo uzdevumu pildīšanā.[[1]](#footnote-1) Tāpat ir raksturīgi, ka maksa par atļaujas saņemšanu ir salīdzinoši neliela, bet vairāk tiek maksāts tieši par ikgadēju uzraudzību. Nodevas mēdz būt fiksētas vai samērā bieži atkarīgas no EPL ieņēmumiem (procentos).  Tā, piemēram, **Polijā** tiek noteikta licences maksa par televīzijas vai radio programmu apraides atļauju izsniegšanu, un tā tiek noteikta atsevišķi no ikgadējiem obligātajiem maksājumiem, kas noteikti par tiesībām izmantot piešķirto frekvenci. Licences maksa tiek iekasēta valsts nodevas formā, un tā jāmaksā ik pa 10 gadiem. To var noformēt kā vienu maksājumu, vai arī, pēc pārraidītāja lūguma, – kā vienādus ikgadējus maksājumus. No licences maksas ir atbrīvoti sabiedriskie un sociālie pārraidītāji (ar dažiem izņēmumiem).  Atsevišķi ir paredzēta arī maksa par retranslāciju aptuveni 501 *euro*, ko maksā mediju pakalpojuma sniedzējs (kabeļoperators). Par katru retranslācijas programmas reģistrāciju pakalpojumu sniedzējam ir jāmaksā maksa 25 *euro*. Tas ir vienreizējs maksājums par to termiņu, kas paredzēts līgumā ar programmas pārraidītāju. Pēc tam nodeva maksājama atkārtoti.  **Lielbritānijā** saskaņā ar 2003. gada Komunikāciju likumu (*Communications Act*) par televīzijas licences izsniegšanu, atjaunošanu vai citos gadījumos ir jāmaksā. Arī par radio apraidi ir jāmaksā licences maksa (par licenci, kas saņemta saskaņā ar Apraides likumu (*Broadcasting Act*)).[[2]](#footnote-2)  Papildus maksājumam, kas noteikts par licences izsniegšanu, licenciātam ir pienākums maksāt Komunikāciju birojam (*Ofcom*) ikgadēju licences maksājumu, kura apmērs tiek pārskatīts ik gadu (šobrīd minimālais apmērs ir aptuveni 1141 *euro*).[[3]](#footnote-3) Ikgadēja maksājuma veikšana ir licences spēkā esamības priekšnoteikums – ja licenciāts nav izpildījis ikgadējās nodevas maksāšanas pienākumu, licence var tikt atsaukta. Ikgadējās nodevas apmērs tiek aprēķināts par pamatu ņemot licences saņēmēja gada apgrozījumu. Piemēram, ja gada apgrozījums ir 10 miljoni *euro*, ikgadējā nodeva maksājama vairāk nekā 30 tūkstošu *euro* apmērā.  **Nīderlandē** komerciālajiem EPL izsniedz pārraides atļauju uz pieciem gadiem. Par atļaujas saņemšanu navjāmaksānodeva, tomēr ir jāmaksā ikgadējā uzraudzības nodeva (*Media act 2008 Article 3:30; Media Regulations 2008 Appendix Article 1*). Komerciālie EPL maksā Mediju uzraudzības institūcijai ikgadēju nodevu, lai kompensētu Mediju uzraudzības institūcijas izmaksas, kas saistītas ar uzraudzības funkciju pildīšanu. Maksas noteikumi paredz nodalīt radio un televīzijas programmas. Maksas apmēra aprēķinā ņem vērā pārraides vidējo garumu un Nīderlandes mājsaimniecību skaitu, kas saņem programmas translāciju, kā arī aizņemto tirgus daļu. Kanāliem, kuru mērķauditorija ir ārvalstīs, ir paredzētas lielākas nodevas nekā iekšzemes kanāliem.  **Somijā** apraides atļauju izsniedz Somijas Mediju uzraudzības institūcija (*Information Society Code (917/2014) Chapter 4*). Apraides atļaujas maksimālais termiņš ir desmit gadi. Par televīzijas apraides atļaujas saņemšanu jāmaksā nodeva 5000 *euro*, bet radio apraidi –1500 *euro*. Papildus tam maksājama ikgadējā uzraudzības nodeva (*Information Society Code (917/2014) Section 293., 294*). EPL, kuri ir saņēmuši apraides atļauju, ir jāmaksā ikgadēja uzraudzības nodeva. EPL, kas saņēmis reģionālās televīzijas apraides atļauju, maksā ikgadējo uzraudzības nodevu 800 *euro* par katru televīzijas programmu. EPL, kas saņēmis televīzijas apraides atļauju, kas nav reģionālā apraides atļauja, katru gadu maksā uzraudzības nodevu 16 000 *euro*. Somijā nav paredzēta īpaša retranslācijas atļaujas nodeva (*Information Society Code (917/2014) Section 339*).  **Igaunijā** (*Media Services Act 16.12.2010 Chapter 2, Sate Fees Act Subdivision 8*) apraides atļauja tiek izsniegta uz laika periodu līdz pieciem vai desmit gadiem, atkarībā no apraides atļaujas veida. Tiek nošķirtas apraides atļaujas brīvās piekļuves televīzijas pakalpojumiem, nosacītas piekļuves televīzijas pakalpojumiem, radio pakalpojumiem, satelīttelevīzijas pakalpojumiem un pagaidu radio un televīzijas apraides atļauja, kas tiek izsniegta uz laika periodu līdz vienam mēnesim. Igaunijā nav paredzēta ikgadēja nodeva, bet tiek piemērota vienreizēja valsts nodeva par apraides atļaujas saņemšanas pieteikuma izskatīšanu. Valsts nodevas apmērs atšķiras atbilstoši apraides atļaujas veidam. Par brīvās piekļuves apraides atļauju maksājama valsts nodeva 640 *euro*, par satelīttelevīzijas apraides atļauju − 960 *euro*. Igaunijā netiek ierobežota radio un televīzijas apraides programmu retranslēšana, izņemot normatīvajos aktos īpaši paredzētus gadījumus. Retranslācijai nav nepieciešama īpaša atļauja un nodevu maksa (*Media Services Act 16.12.2010 Chapter 6*). PēcNEPLP rīcībā esošās informācijas, Igaunijā ir paredzēta valsts nodevu pārskatīšana.  **Lietuvā** apraides atļauju izsniedz Lietuvas Radio un televīzijas komisija (*Law on the Provision of Information to the Public, 2 july 1996 – No I−1418, Article 31*). Apraides atļaujas izsniedz konkursa kārtībā vai bez konkursa. Apraides atļaujas saņēmējiem ir jāmaksā apraides un retranslācijas pakalpojumu sniegšanas nodeva. Nodeva maksājama Mediju ētikas asociācijai vienreiz gadā. Balstoties uz Lietuvas Radio un televīzijas komisijas rekomendācijām, Lietuvas Kultūras ministrija nodevas apmēru nosaka katram apraides atļaujas saņēmējam individuāli. Nosakot nodevas apmēru tiek ņemti vērā šādi faktori: a) televīzijas vai radio programmas būtība un saturs; b) apraides teritorija un teritorijas iedzīvotāju skaits; c) konkurence apraides vidē; d) apraides programmu nozīmīgums. Nodevas apmērs tiek balstīts uz sociālā pamat pabalsta (*Basic social benefit*) apmēru, kas ir 38 *euro*. Pēc tam, kad ir izvērtēti katra apraides atļaujas saņēmēja nodevas apmēra faktori, tiek noteikti reizināšanas koeficienti, ar kuriem reizina sociālā pabalsta summu. Praksē reizināmais koeficients var svārstīties no 0,5 − 100 un vairāk.[[4]](#footnote-4)  Programmu retranslācijai arī ir nepieciešams saņemt retranslācijas atļauju (*Law on the Provision of Information to the Public, 2 july 1996 – No I−1418, Article 31*). Retranslācijas atļaujas izsniedz Lietuvas Radio un televīzijas komisija. Retranslācijas atļaujas izsniegšanas un atcelšanas noteikumi ir tādi paši kā apraides atļaujas gadījumā. Retranslācijas atļaujas nodevu aprēķina pēc tāda paša principa kā apraides atļaujas nodevu, taču retranslācijas atļaujas nodevas apmēra noteikšanā vienīgais reizināšanas koeficienta noteikšanas faktors ir apraides teritorijas iedzīvotāju skaits. Piemēram, ja teritorijā ar apraidi ir sasniedzami līdz 5000 iedzīvotāji, tad reizināšanas koeficients var būt 0,5 – 1,5. Bet, ja teritorijā ir sasniedzami 3 000 000 vai vairāk iedzīvotāju, tad reizināšanas koeficients var būt 98 – 102.  Tātad valsts nodevu regulējums citās valstīs paredz pieeju, ka pastāv ikgadējas maksas par veikto uzraudzību, kā arī bieži vien, bet ne vienmēr, diferencē nodevas apmēru no pakalpojuma izmantotāju skaita.  **Konstitucionalitātes izvērtējums**  Projekts paredz ieviest jaunus valsts nodevu objektus nolūkā nodrošināt efektīvāku uzraudzību un vienlaikus sasniegt noteiktus politikas mērķus, paredzot virkni izņēmumu, kas saistīti ar valsts valodas aizsardzību un stiprināšanu.  Jaunu valsts nodevu objektu paredzēšana ierobežo personas tiesības uz īpašumu, no kurām izriet tiesības uz komercdarbības veikšanu. Tomēr šādam ierobežojumam atbilstoši Satversmes 116.pantam ir **leģitīms mērķis** – sabiedrības drošības un labklājības nodrošināšana un citu personu tiesību aizsardzība. Minēto valsts nodevu aprēķināšanas kārtība ļaus stiprināt valsts valodas lietošanu, kas ir valsts konstitucionāls pienākums. Valsts valodas aizsardzības un nodokļu un nodevu jomā likumdevēja rīcības brīvība ir pietiekami plaša.  Izraudzītais līdzeklis – valsts nodevas samaksa par retranslācijas atļaujas pārreģistrāciju, par pamatu ņemot iepriekšējā gadā retranslētās programmas, vai valsts nodeva apraides tiesību īstenošanas uzraudzībai – **ir piemērots leģitīmā mērķa sasniegšanai**, jo ļaus iegūt līdzekļus, lai attiecīgi veiktu programmu retranslācijas tiesīguma uzraudzību vai televīzijas programmu satura atbilstības uzraudzību, bet atbrīvojumi no valsts nodevas nomaksas paredzēs virkni izņēmumu, ar kuriem tiks stiprināts valsts valodas lietošana (piemēram, valsts nodeva nav jāmaksā par programmām, kurās ir noteikts valsts valodas īpatsvars). Prasība maksāt valsts nodevu par retranslācijas atļaujas pārreģistrāciju divkāršā apmērā, ko piemērotu konstatēta normatīvo aktu pārkāpuma gadījumā, stimulēs komersantus ievērot normatīvos aktus. Stingrāka retranslējamo programmu tiesīguma kontrole aizsargās programmu īpašnieku intereses, kā arī sabiedrības intereses, nodrošinot godīgāku konkurenci un pasargājot sabiedrību no Latvijā prettiesiski izplatītu programmu iespējamās kaitīgās ietekmes.  **Nepastāv arī saudzējošāki risinājumi**, ar kuriem sasniegt leģitīmo mērķi tikpat efektīvi. Saudzējošāks risinājums nav jebkurš cits risinājums. Pirmkārt, ar sodu piemērošanu mērķi vien nevar sasniegt, turklāt kontroles pasākumi prasa ievērojamus resursus, lai nodrošinātu soda neizbēgamības principu. Otrkārt, nodokļu maksātājiem nebūtu samērīgi segt visus izdevumus, kas saistīti ar atsevišķu komersantu darbības uzraudzību televīzijas programmu izplatīšanā papildus likumā noteiktajiem obligātās televīzijas programmu izplatīšanas noteikumiem, it īpaši pārrobežu televīzijas satura uzraudzībā, kas netiek pat izplatīta Latvijā vai valsts valodā, bet Latvijas institūcijas ir atbildīgas par to saturu. Treškārt, Projektā paredzētie risinājumi sader arī virknē Eiropas valstu paredzēto kārtību.  Izraudzītais līdzeklis **nav neproporcionāls** komersantu tiesību ierobežojums, jo paredz samērīgu valsts nodevas apmēru, izņēmumus attiecībā uz obligāto programmu izplatīšanu un izglītības un kultūras programmām, kā arī programmām ar noteiktu valsts valodas īpatsvaru. Tāpat attiecībā uz kabeļoperatoriem ar nelielu apgrozījumu noteikta valsts nodevas samazināšana par 50 procentiem. Valsts nodevas neattiecas uz sabiedriskajiem un nekomerciālajiem elektroniskajiem plašsaziņas līdzekļiem.  Tādējādi Projektā paredzētie risinājumi ir samērīgs Satversmes 105.pantā minēto tiesību ierobežojums. |
| 3. | Projekta izstrādē iesaistītās institūcijas | Nacionālā elektronisko plašsaziņas līdzekļu padome. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017.gads** | | Turpmākie trīs gadi (*euro*) | | |
| **2018.** | **2019.** | **2020.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (2017) gadu | izmaiņas, salīdzinot ar kārtējo (2017) gadu | izmaiņas, salīdzinot ar kārtējo (2017) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 13 000 | 0 | 78 585 | 98 085 | 98 085 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 13 000 | 0 | 78 585 | 98 085 | 98 085 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 13 000 | 0 | 78 585 | 98 085 | 98 085 |
| 2.1. valsts pamatbudžets | 13 000 | 0 | 78 585 | 98 085 | 98 085 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
|  | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets |  | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | | | | |
| 6.1. detalizēts ieņēmumu aprēķins | Šobrīd Latvijas jurisdikcijā ir 21 pārrobežu programmas un 4 nacionālo EPL programmas, no kurām attiecīgi 13 EPL maksātu valsts nodevu pilnā apmērā un viens maksātu valsts nodevu 50 procentu apmērā. Tādējādi ieņēmumi valsts budžetā par uzraudzību veidotu **76 835** *euro* gadā.  Gada laikā tiek izskatīti aptuveni 50 iesniegumi par grozījumu izdarīšanu apraides atļaujās. To reizinot ar 50 iesniegumiem gadā, tiek iegūti **1 750** *euro* gadā.  Vidēji (programmu skaits katram kabeļoperatoram ir svārstīgs, tāpēc ņemam aptuveno skaitu) varētu būt 50 programmas no kabeļoperatora (Latvijā ir 39 kabeļoperatori), kas veidotu **19 500** *euro* gadā no 2019.gada. Šis aprēķins ietver arī paredzētos izņēmumus, jo parasti kabeļoperatoriem ir vairāk nekā tikai 50 izplatāmo programmu.  Plānotais valsts nodevas ieņēmumu pieaugums ir iekļauts vidēja termiņa budžeta ietvara 2018., 2019. un 2020.gadam aktuālajās ieņēmumu prognozēs. | | | | |
| 6.2. detalizēts izdevumu aprēķins | NEPLP 2013.gadā ir izsniegusi vienu pārrobežu apraides atļauju, 2014.gadā – piecas pārrobežu apraides atļaujas, 2015.gadā – sešas pārrobežu apraides atļaujas, 2016.gadā – trīs pārrobežu apraides atļaujas, savukārt 2017.gada pirmajā pusgadā NEPLP ir saņēmusi septiņus iesniegumus pārrobežu apraides atļauju saņemšanai, kam pastarpināti tiek apstrādāti arī tādi privātpersonu iesniegumi, kuros tiek vaicāta kārtība un iesniedzamie dokumenti, lai saņemtu pārrobežu apraides atļaujas.  2016.gada nogalē NEPLP ir izveidojusi un uztur elektronisko plašsaziņas līdzekļu, kuri retranslē audio un audiovizuālās programmas, elektronisko reģistrācijas sistēmu, kas sastāv no divām daļām – no elektroniskajiem plašsaziņas līdzekļiem, kuri retranslē audio un audiovizuālās programmas, reģistra un no Latvijā retranslējamo audio un audiovizuālo programmu saraksta. Līdz 2017.gadam nebija izstrādāta vienota, pārskatāma sistēma, kurā būtu vienkopus redzami kabeļoperatori un to pārraidītās programmas. Šobrīd kabeļoperatori var uzticēties programmu sarakstā esošajām programmām un tās iekļaut savā piedāvājumā, tādējādi NEPLP ļaujot realizēt efektīvāku programmu uzraudzību. Līdz šim NEPLP ir ieguldījusi 3557,40 *euro* (ar PVN) minētā reģistra izveidei, kam papildus tiek plānota reģistrācijas sistēmas uzlabošana (izveidojot papildus funkcijas). Reģistrā esošās informācijas aktualizāciju un atbilstību izdotajām apraides atļaujām (ne tikai Latvijā izdotajām, bet arī citu valstu izdotajām apraides atļaujām) uzrauga juriskonsults, savukārt par tehnisko uzraudzību (piemēram, kabeļoperatora piekļuves tiesību nodrošināšana elektroniskajai reģistrācijas sistēmai) īsteno Informācijas centra vadītāja.  Ar 2016.gada 10.decembra grozījumiem EPLL tika papildināta 60.panta pirmā daļa ar 8.1 punktu, nosakot, ka NEPLP atbilstoši kompetencei īsteno uzraudzības iestādes funkcijas Informācijas sabiedrības pakalpojuma likuma izpratnē. Minētā funkcija nozīmētu internetā ievietotā nelegālā satura (attiecībā uz televīziju) uzraudzību – NEPLP monitoringa centra darbinieks, konstatējot kādā no mājas lapām ievietotu tādu saturu, kam nav izsniegta NEPLP apraides atļauja, paziņotu mājas lapas uzturētājam par nelegāla satura esamību. Līdz ar paziņošanas brīdi, aicinot nelegālo saturu no mājas lapas izņemt, mājas lapas uzturētājs ir atbildīgs par nelegālā satura atrašanos mājas lapā.  Lai pēc iespējas efektīvi realizētu NEPLP noteikto uzraudzības funkciju (gan EPLL, gan Informācijas sabiedrības pakalpojuma likuma izpratnē), nepieciešams veikt apjomīgus nozares pētījumus – tie parādītu problēmpunktus, kuru uzraudzība ir jāpilnveido vai jāievieš no jauna. Izvērtējot iegūtos pētījumu rezultātus un aptverot funkciju izpildes pilnveidi vai jaunradi, kā arī ņemot vērā jau NEPLP uzsāktās uzraudzības stiprināšanas darbības, kas prasa gan cilvēkresursu, gan tehnisko nodrošinājumu, NEPLP būs nepieciešama vai nu pastāvīga darbaspēka piesaiste, vai arī jāizmanto ārpakalpojuma funkcija. NEPLP ir paredzējusi plānotos līdzekļus izlietot nozares pētījumiem un uzraudzības funkciju stiprināšanai, palielinot darbavietu skaitu Monitoringa nodaļā un piesaistot ārpakalpojuma funkciju.  Pētījumi tiks izmantoti elektronisko plašsaziņas līdzekļu nozares uzraudzības veikšanai. Pētījumu izmaksas ir aprēķinātas provizoriski, saskaņā ar līdzīgu pētījumu izmaksām iepriekšējos periodos:   1. 2018.gadā raidorganizāciju pētījums (radio, TV, PPP) – 30 585 *euro*; 2. 2019.gadā auditorijas un sabiedriskā pasūtījuma izvērtējums – 50 085 *euro*; 3. 2020.gadā elektronisko plašsaziņas līdzekļu tirgus analīze (ieskaitot nelegālo pakalpojumu tirgu) – 77 085 *euro*.   Uzraudzības funkcijas nodrošināšanai NEPLP plāno piesaistīt speciālistu/ekspertu ārpakalpojumus, kuru provizoriskās izmaksas varētu būt šādas:   1. 2018.gadā – 90 *euro* dienā, 2 000 *euro* mēnesī \*12 mēn.= 24 000 *euro* gadā par vienu speciālistu/ekspertu, kurš sniegs ārpakalpojumu. 2018.gadā plānots piesaistīt divus ārpakalpojumu sniedzējus, tādējādi veidojot 48 000 *euro* gadā (24 000 *euro* \*2=48 000 *euro*); 2. 2019.gadā – 90 *euro* dienā, 2 000 *euro* mēnesī \*12 mēn.= 24 000 *euro* gadā par vienu speciālistu/ekspertu, kurš sniegs ārpakalpojumu. 2019.gadā plānots piesaistīt divus ārpakalpojumu sniedzējus, tādējādi veidojot 48 000 *euro* gadā (24 000 *euro* \*2=48 000 *euro*); 3. 2020.gadā – 80 *euro* dienā, 1 700 *euro* mēnesī \*12 mēn.= 21 000 *euro* gadā par vienu speciālistu/ekspertu, kurš sniegs ārpakalpojumu.   Ekspertu/speciālistu ārpakalpojuma piesaiste ir pamatojama ar jauno elektronisko plašsaziņas līdzekļu normu ievietošanu, paredzot NEPLP papildus funkciju – īstenot uzraudzības iestādes funkcijas Informācijas sabiedrības pakalpojumu likuma izpratnē. Tāpat NEPLP ir nācis klāt jauns uzraudzības subjekts – elektroniskie plašsaziņas līdzekļi, kas sniedz pakalpojumus pēc pieprasījuma. | | | | |
| 7. Cita informācija | Nav. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Grozījumi Elektronisko plašsaziņas līdzekļu likumā.  Grozījumi Elektronisko plašsaziņas līdzekļu nozares attīstības nacionālās stratēģijas 2012. – 2017.gadam pielikumā Nr.5 „Kārtība, kādā izsniedz retranslācijas atļaujas un elektroniskajiem plašsaziņas līdzekļiem piešķir tiesības retranslēt audio un audiovizuālās programmas”. |
| 2. | Atbildīgā institūcija | Nacionālā elektronisko plašsaziņas līdzekļu padome, Kultūras ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Starptautisko tiesību ietvarā nozīme ir Eiropas Padomes 1989.gada Eiropas konvencijai par pārrobežu televīziju (turpmāk – Konvencija). Konvencijas mērķis ir veicināt pārrobežu pārraides un televīzijas programmu pakalpojumu retranslēšanu starp konvencijas dalībvalstīm.  Savukārt **Eiropas Parlamenta un Padomes Direktīva 2010/13/ES (2010.gada 10.marts), par to, lai koordinētu dažus dalībvalstu normatīvajos un administratīvajos aktos paredzētus noteikumus par audiovizuālo mediju pakalpojumu sniegšanu (Audiovizuālo mediju pakalpojumu direktīva) (turpmāk – Direktīva) preambulas 19.apsvērums norāda, ka** direktīva neietekmē dalībvalstu un to iestāžu atbildību par organizatoriskiem pasākumiem – tostarp licencēšanas, administratīvu atļauju vai nodokļu sistēmu,– finansēšanu un raidījumu saturu. Tādējādi paliek neskarta dalībvalstu neatkarība Savienības kultūras attīstībā un kultūras daudzveidības saglabāšanā.  Direktīvas pamatā ir izcelsmes valsts princips – audiovizuālo mediju pakalpojumu sniedzējiem jāievēro tās dalībvalsts noteikumi, kurā tie ir reģistrēti un kurā tiek pieņemti svarīgākie redakcionālie lēmumi. Saskaņā ar Direktīvas 3.pantu dalībvalstīm jānodrošina uztveršanas brīvība un tās savā teritorijā nedrīkst ierobežot retranslāciju no citām dalībvalstīm, izņemot, ja ar retranslāciju tiek pieļauti būtiski pārkāpumi.  Taču Direktīvas preambulas 94.apsvērums paredz, ka dalībvalstis var brīvi izvēlēties atbilstīgus instrumentus saskaņā ar savām tiesiskajām tradīcijām un izveidotajām struktūrām un jo īpaši izvēlēties kompetento neatkarīgo regulatīvo struktūru formu, lai tās varētu veikt savu darbu neatkarīgi un caurskatāmi. Īpaši svarīga ir dalībvalstu un to regulatīvo struktūru sadarbība saistībā ar ietekmi, ko raidorganizācijas, kas veic uzņēmējdarbību vienā dalībvalstī, varētu radīt citā dalībvalstī. Ja valsts tiesību aktos ir paredzētas licencēšanas procedūras un ja ir iesaistīta vairāk nekā viena dalībvalsts, ir vēlams, lai attiecīgās struktūras savā starpā sazinātos, pirms tās izsniedz šādu licenci.  Direktīvā paredzēti atsevišķi nosacījumi attiecībā uz pārraižu saturu (piemēram, raidlaiku). Dalībvalstis var noteikt satura prasības kā nosacījumu atļaujas izsniegšanai, ņemot vērā Direktīvā noteiktos vispārīgos principus.  Direktīvas preambulas 78.punkts citastarp paredz iespēju dalībvalstīm brīvi noteikt sīkāk izstrādātus vai stingrākus noteikumus atkarībā no valodas kritērijiem, ja vien šie noteikumi ir saderīgi ar ES tiesību aktiem un jo īpaši nav piemērojami tādas apraides retranslācijai, kuras izcelsme ir citās dalībvalstīs.  Tātad nedz Konvencija, nedz Direktīva nenosaka ierobežojumus dalībvalstīm attiecībā uz kompetento uzraudzības iestāžu tiesībām noteikt maksu par atļauju izsniegšanu, grozījumu veikšanu, atļaujas nosacījumu pārskatīšanu vai par uzraudzības veikšanu. Turklāt nepastāv nekādi nosacījumi nedz par retranslācijas testa vai pagaidu režīmu, nedz arī par retranslācijas atļauju termiņiem. Dalībvalstis var izvēlēties, ciktāl tās nosaka ierobežojumus attiecībā uz pārraižu saturu (piemēram, kā nosacījumu atļaujas izsniegšanai vai pārreģistrācijai), ņemot vērā Direktīvā noteiktos principus.  Noteikumu projekta 8.2., 9.1. un 9.2.apakšpunktā paredzētie atbrīvojumi no valsts nodevas samaksas uzskatāmi par valsts atbalstu. Ņemot vērā šo apstākli un paredzēto naudas summu apmēru, Noteikumu projekta 13.punktā ietverta kārtība, kā rīkoties attiecībā uz šiem atbrīvojumiem no valsts nodevas samaksas, piemērojot Komisijas 2013.gada 18. decembra Regulai (ES) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam. Šāds atbalsts ir jāuzskaita kopsakarā ar citu EPL piešķirto valsts atbalstu un kopā *de minimis* atbalsts nedrīkst pārsniegt 200 000 euro pēdējo trīs fiskālo gadu laikā. Ja šis slieksnis būs sasniegts, noteikumu projekta 8.2., 9.1. vai 9.2.apakšpunktā paredzētos atbrīvojumus attiecīgajam komersantam nepiemēros.  Līdz ar to Noteikumu projekts paredz kārtību, kādā nodrošināt atbrīvojumu no valsts nodevām atbilstību Komisijas 2013.gada 18. decembra Regulai (ES) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam. Atbilstoši anotācijas I.sadaļas 2.punktā minētajam attiecīgie atbrīvojumi no valsts nodevas nomaksas paredzēti noteiktu politikas mērķu – galvenokārt valsts valodas aizsardzības un retranslācijas likumības uzraudzības – nodrošināšanai. Paredzētais valsts atbalsts ir pārredzams, pēc nediskriminējošiem kritērijiem sadalīts un nepieciešams sabiedrībai būtisku jautājumu risināšanai.  Atbalsta saņēmējs vismaz 10 darbdienas pirms valsts nodevas samaksas iesniegs pieteikumu atbalsta piešķiršanai Nacionālajai elektronisko plašsaziņas līdzekļu padomei, kas pirms atbalsta piešķiršanas pretendentam pārbaudīs, vai piešķiramā atbalsta summa kopā ar fiskālajā gadā un iepriekšējos divos fiskālajos gados pretendenta jau saņemto *de minimis* atbalstu nepārsniedz maksimālo atbalsta summu vienam vienotam uzņēmumam. Nacionālā elektronisko plašsaziņas līdzekļu padome *de minimis* atbalsta uzskaiti veic saskaņā ar Ministru kabineta 2014.gada 2.decembra noteikumiem Nr. 740 “*De minimis* atbalsta uzskaites un piešķiršanas kārtība un uzskaites veidlapu paraugi”. |

|  |  |  |  |
| --- | --- | --- | --- |
| **1. tabula. Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Normatīvajā aktā paredzēta Komisijas 2013.gada 18. decembra Regulai (ES) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam noteikto prasību izpilde | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Komisijas regulas Nr. 1407/2013 1. panta 1. un 2. punkts | Noteikumu projekta 13.2. apakšpunkts | Ieviests pilnībā | Neparedz stingrākas prasības |
| Komisijas regulas Nr. 1407/2013 2. panta 2. punkts, 3. panta 2. punkts un 6. panta 1. punkts | Noteikumu projekta 13.4. apakšpunkts | Ieviests pilnībā | Neparedz stingrākas prasības |
| Komisijas regulas Nr. 1407/2013 5. panta 1. punkts | Noteikumu projekta 13.6. apakšpunkts | Ieviests pilnībā | Neparedz stingrākas prasības |
| Komisijas regulas Nr. 1407/2013 6. panta 4. punkts | Noteikumu projekta 13.7. apakšpunkts | Ieviests pilnībā | Neparedz stingrākas prasības |
| Komisijas regulas Nr. 1407/2013 7. panta 4. punkts un 8. pants | Noteikumu projekta 13.8. apakšpunkts | Ieviests pilnībā | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | | Noteikumu projekts šo jautājumu neskar. | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem. | | Komisijas regula Nr. 1407/2013 nenoteic beznosacījumu pienākumu sniegt paziņojumus. | |
| Cita informācija | | Nav. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Notikušas konsultācijas ar Latvijas Raidorganizāciju asociāciju un Latvijas Elektronisko komunikāciju Asociāciju (turpmāk – asociācijas). |
| 2. | Sabiedrības līdzdalība projekta izstrādē | Asociācijas atbalsta to, ka var tikt ieviesti uzraudzības maksājumi, tomēr izteica vairākas piebildes, proti:   1. Retranslācijas definīcija un regulējums spēkā esošajā likumā neesot konsekvents, kam var piekrist, un tādēļ anotācija papildināta ar papildu skaidrojumu; 2. Uzraudzības maksājumu par kabeļoperatoru izplatītajām programmām varētu veidot kā procentu no apgrozījuma. Pēc NEPLP ieskatiem, noteikt nodevu procentuāli no apgrozījuma ir iespējams, tomēr tas būs neizdevīgāk lielajiem komersantiem, ņemot vērā to, ka uzraudzības darbības neatšķiras liela vai maza komersanta gadījumā. Turklāt daudziem komersantiem šis apgrozījums ir grūti pārbaudāms, jo viņi veic arī citu saimniecisko darbību. NEPLP piekrīt izmantot apgrozījuma rādītāju tikai, lai nošķirtu komersantus ar mazu apgrozījumu. Paredzētais nodevas maksājums gadā ir salīdzinoši neliels, turklāt komersantiem ar neto apgrozījumu līdz 500 000 *euro* gadā, paredzēts maksas samazinājums par 50 procentiem; 3. Paredzēt papildu atvieglojumus no uzraudzības maksājuma tiem televīzijas kanāliem, kuri nodrošina vairāk vietējo saturu. Pēc NEPLP ieskatiem, to nevar tieši nodrošināt ar valsts nodevu palīdzību, jo tas varētu pārkāpt ES brīvā tirgus principus; 4. Valsts nodevu par apraides atļaujas grozījumiem noteikt fiksētā apmērā, kas tika ņemts vērā, atsakoties no procentuāla aprēķina kārtības. Fiksētais apmērs 35 *euro* izraudzīts tādējādi, ka tā ir puse no valsts nodevas par apraides atļauju, kurai noteikumos paredzēta vismazākā valsts nodeva; 5. Gada uzraudzības maksu celt vēl vairāk, bet paredzēt plašāku izņēmumu sarakstu, ņemot vērā arī iespējamo pārrobežu TV skaita pieaugumu sakarā ar Lielbritānijas paredzamo izstāšanos no Eiropas Savienības. Pēc NEPLP ieskatiem, šobrīd šāds risinājums vēl ir pāragrs un vēl iegūstama pieredze administrēt vienkārši konstatējamus kritērijus, ņemot vērā arī apraides atļauju formulējumus, kas būtu jāpieskaņo izvērstam izņēmuma kritēriju kopumam. 6. Asociācijas norādīja, ka ir būtiski, ka līdzekļi, kas iegūti jauno nodevu piemērošanas rezultātā, tiek piešķirti NEPLP uzraudzības funkciju veikšanai. |
| 3. | Sabiedrības līdzdalības rezultāti | Asociācijas konceptuāli atbalsta Projekta turpmāku virzību. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nacionālā elektronisko plašsaziņas līdzekļu padome. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas. Viens no grozījumu mērķiem ir nodrošināt, ka uzraudzības funkcijas tiek izmantotas sistemātiski un visaptveroši. |
| 3. | Cita informācija | Nav. |

Kultūras ministre D.Melbārde

Vīza: Valsts sekretārs S.Voldiņš

Irbe 67221848

[sanda.irbe@neplpadome.lv](mailto:sanda.irbe@neplpadome.lv)

1. Schweizer C., Puppis M., Kunzler M., Studer S. Blast from the Past? A Comperative Analysis of Broadcast Licensing in the Digital Era. Journal of Information Policy 4. Penn State University Press, 2014. p. 18-19. [↑](#footnote-ref-1)
2. Ofcom. Statement of Charging Principles. 8 February 2005. Pieejams: <https://www.ofcom.org.uk/__data/assets/pdf_file/0019/51058/charging_principles.pdf> [aplūkots 2017.gada 5.jūlijā] [↑](#footnote-ref-2)
3. Ofcom. Television Licensable Content Services. Guidance notes for licencees. 22 November 2016. Pieejams: <https://www.ofcom.org.uk/__data/assets/pdf_file/0012/36201/tlcs_guidance_notes_for_licensees.pdf> [aplūkots 2017.gada 5.jūlijā] [↑](#footnote-ref-3)
4. Sk. arī Radio and Television Commission of Lithuania 2016 Annual Report. Pieejams: <http://www.rtk.lt/content/uploads/2017/04/ENG-2016-m-LRTK-VEIKLOS-ATASKAITA-be-ataskaitu.pdf> [↑](#footnote-ref-4)